U-I-370/04
Natisni
Opravilna št.:
U-I-370/04
Datum odločitve:
2. 3. 2006
ECLI:
ECLI:SI:USRS:2006:U.I.370.04
Akt:
Odlok o spremembah Odloka Dolgoročnega plana občin in mesta Ljubljane za obdobje 1986–2000 in Družbenega plana Občine Ljubljana Šiška za obdobje 1986–1990, za območje Občine Vodice (Uradno glasilo Občine Vodice, št. 9/04)
Izrek:
Pobuda za začetek postopka za oceno ustavnosti in zakonitosti Odloka o spremembah Odloka Dolgoročnega plana občin in mesta Ljubljane za obdobje 1986–2000 in Družbenega plana Občine Ljubljana Šiška za obdobje 1986–1990, za območje Občine Vodice (Uradno glasilo Občine Vodice, št. 9/04) se zavrže.
Evidenčni stavek:
Ker morebitna odločitev Ustavnega sodišča ne bi izboljšala pravnega položaja pobudnika, je Ustavno sodišče njegovo pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Roman Černivec, Vodice
Datum vloge:
29. 12. 2004
Vrsta odločitve:
sklep
Vrsta rešitve:
zavrženje
Dokument:
US25794
Dokument v PDF obliki:
U-I-370-04.pdf
101 KB
Prenesite datoteko
U-I-370/04-16
2. 3. 2006
SKLEP
Ustavno sodišče je v postopku za preizkus pobude Romana Černivca iz Vodic, ki ga zastopa Anton Nosan, odvetnik v Ljubljani, na seji dne 2. marca 2006
sklenilo:
Pobuda za začetek postopka za oceno ustavnosti in zakonitosti Odloka o spremembah Odloka Dolgoročnega plana občin in mesta Ljubljane za obdobje 1986–2000 in Družbenega plana Občine Ljubljana Šiška za obdobje 1986–1990, za območje Občine Vodice (Uradno glasilo Občine Vodice, št. 9/04) se zavrže.
Obrazložitev
1. Pobudnik izpodbija Odlok o spremembah Odloka Dolgoročnega plana občin in mesta Ljubljane za obdobje 1986–2000 in Družbenega plana Občine Ljubljana Šiška za obdobje 1986–1990, za območje Občine Vodice (v nadaljevanju Odlok). Navaja, da je lastnik zemljišč parc. št. 22/13 vl. št. 743 k.o. Vodice in parc. št. 18/7 vl. št. 278 k.o. Vodice, čeprav lastninske pravice še ni vpisal v zemljiško knjigo. Pridobil naj bi ju od tete, ki je bila njuna lastnica v času priprave in sprejemanja Odloka, čeprav naj takrat ne bi upoštevali njenih predlogov za spremembo namembnosti navedenih zemljišč. Navaja številne nepravilnosti in nezakonitosti iz postopka priprave in sprejemanja Odloka.
2. Po 24. členu Zakona o Ustavnem sodišču (Uradni list RS, št. 15/94 – v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Pravni interes za vložitev pobude je podan, če predpis neposredno posega v pravice, v pravne interese oziroma v pravni položaj pobudnika. Ugoditev njegovemu predlogu pa mora privesti do izboljšanja njegovega pravnega položaja (tako npr. Ustavno sodišče v odločbi št. U-I-18/98 z dne 19. 4. 2001, Uradni list RS, št. 37/01 in OdlUS X, 76).
3. Pobudnik ni izkazal, da je lastnik obravnavanih zemljišč, zato se njegov pravni položaj z morebitno odločitvijo Ustavnega sodišča ne bi izboljšal. Ustavno sodišče je zato njegovo pobudo zaradi pomanjkanja pravnega interesa zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj